Kremský, Peter, poslanec NR SR (2023-02-07):
Ďakujem veľmi pekne, pán predsedajúci. Chcel by som uviesť návrh zákona o správnych poplatkoch, ktorý takisto nadväzuje na zmeny, ktoré sa udiali v decembri minulého roka v tomto zákone ako pozmeňujúci návrh k zákonu o dani z osobitnej stavby. Samozrejme, veľa sa v tomto parlamente diskutuje o prílepkoch, o nepriamych novelách. Toto bol úplne exemplárny prípad toho, ako sa robia takéto prílepky, takéto nepriame novely. A teda kolega Ondrej Dostál určite sa mu musel nožík vo vačku otvárať, keď takéto niečo schvaľoval, ale vidím, že to zvládol a prežil, takže verím, že prežije aj prípadné ďalšie takéto prípady. Prosím? (Reakcia z pléna.) Prosím? (Reakcia z pléna.) Nie, ja som za to nehlasoval. Takže predkladám alebo teda súčasťou tohto zákona bol aj zákon o správnych poplatkoch, ktorý veľmi výrazne zmenil systém správnych poplatkov, registračných poplatkov pri prihlasovaní automobilov a v doterajšom alebo doterajší, doterajšie správne poplatky sa vypočítavajú tak, ktoré platia zatiaľ do konca marca, že čím je auto staršie, tak tým sa vlastne poplatok pri prihlásení viac znižuje. Sú tam koeficienty, ktoré prinášajú to, že v podstate pri autách s vysokým výkonom, keď sú nové, sú tie poplatky pomerne vysoké, ale čím sú staršie, tak sa znižujú. Pri autách nad 15 rokov to je v súčasnosti pomerne minimálny poplatok. Táto zmena, ktorú presadila strana SaS ako pozmeňujúci návrh k zákonu o dani z osobitnej stavby, a takisto to bol, bola jedna podmienka pre to, aby schválili štátny rozpočet. Prináša to, že to bude naopak. Že pomerne nízky správny poplatok sa bude platiť na nové autá a čím vlastne tieto autá budú staršie, takisto, samozrejme, je to spojené s emisnou normou, ktorú, ktorú spĺňajú, tak tým bude tento poplatok vyšší. Podľa mňa je to správny princíp. Ja súhlasím s týmto princípom. Avšak stalo sa to, že, že to prinieslo neželanú skutočnosť, že staršie autá s vyšším výkonom, ktoré majú, dajme tomu, trhovú hodnotu 1 000, 1 500, 2 000 eur budú mať správny poplatok vo výške možno trojnásobku, dvojnásobku svojej trhovej hodnoty. Samozrejme, okrem toho, že to postihne najmä ľudí na vidieku, ktorí si takéto staršie autá kupujú, pretože, žiaľ, novšie si veľmi nemôžu dovoliť, prinesie to aj taký neželaný účinok, že keďže sa takýto vysoký poplatok platí, ľudia ich nebudú prepisovať. Jednoducho sa rozšíri aj občasná doterajšia prax, že pôvodný majiteľ to síce niekomu predá, ale ten nový majiteľ sa s ním dohodne, že to nebudú prepisovať a že to ostane napísané na starého majiteľa. Potom možno o rok to predá ďalšiemu, tiež to neprepíšu, ten to o pol roka predá ďalšiemu a možno tam bude už piaty majiteľ, ale ešte stále to bude napísané na pôvodného majiteľa. Keď potom tento piaty majiteľ trebárs prejde po diaľnici bez zaplatenia diaľničného poplatku alebo prekročí rýchlosť, alebo možno bude zle parkovať, tak tá pokuta príde tomu pôvodnému majiteľovi, ktorý už možno si ani nebude pamätať, komu vlastne to auto predal. Možno už aj stratil kontakt na neho a keď ho aj má, tak bude volať a hľadať toho ďalšieho a komu si to ty predal, aha, tomu, no máš na neho kontakt, nemám. Hľadajme ho, hej? A tak ďalej. Čiže tá vymožiteľnosť práva a právna istota sa dostane do vážnych, vážnych problémov. Keďže by som rád predišiel tomuto stavu, navrhujem v tomto zákone, aby pri zápise nového držiteľa motorového vozidla kategórie M1 a N1 v prípade, ak sa nemení evidenčné číslo vozidla, sa tento poplatok zníži o 70 %. Najviac však môže klesnúť na úroveň 33 eur. Ide mi o to, aby naozaj tie najstaršie vozidlá, ktoré už sú na Slovensku a pri ktorých nový majiteľ nebude žiadať o zmenu evidenčného čísla, keďže to už nie je povinné od nového roka, môže si ponechať pôvodné evidenčné číslo aj keď je z iného okresu, aby vlastne takouto výnimkou, takýmto ustanovením sa mohol vyhnúť tomuto veľmi vysokému poplatku a aby vlastne to auto naozaj reálne prepísal na seba. Takže verím, že takýto, takúto zmenu podporíte. Samozrejme, diskutujeme aj o rozsiahlejších úpravách tej tabuľky, ktorá sa presadila tým pozmeňujúcim návrhom v decembri. Radi by sme tam upravili niektoré tie poplatky, zlúčili niektoré kategórie, pretože ich je tam strašne veľa, pravdepodobne aj znížili niektoré poplatky a to prípadne potom predstavíme v pozmeňujúcom návrhu. Ďakujem.